**Pecyn Recriwtio Cadeirydd**

Annwyl Gadeirydd Posib,

Diolch i chi am fynegi diddordeb mewn ymuno â Theatr Iolo’n Gadeirydd. Rydym ar drywydd Cadeirydd anweithredol annibynnol, a chanddo awch am y celfyddydau a diddordeb ynddynt ond sydd heb fod o anghenraid yn gweithio ym maes theatr, all roi help llaw i ni gyflenwi ein hamcanion strategol. Mae arnom angen pobl a chanddynt wybodaeth arbenigol, egni ac uchelgais, sy’n fodlon rhoi o’u hamser a’u profiad ac sy’n rhannu ein hawch, ein gweledigaeth a’n gwerthoedd.

Ac yntau’n un o gwmnïau theatr blant mwya’u parch gwledydd Prydain, mae Theatr Iolo yn creu theatr wreiddiol ers deng mlynedd ar hugain ac wedi perfformio mewn ysgolion, ysgolion meithrin, neuaddau pentre, canolfannau cymuned, theatrau, fforestydd, strydoedd a chaeau chwarae drwy hyd a lled gwledydd Prydain ac ymhellach draw yn Ewrop, Awstralia, Rwsia a De Corea.

Byddai ein tîm bychan ymroddedig yn croesawu eich cyngor a’ch cefnogaeth yn eu datblygiad personol i wella’r corff fel cyfanwaith. Yn gyfnewid am eich cyfraniad, rydym yn addo y byddwch yn cael blas ar fod yn rhan o gorff sy’n gwneud ei orau glas i fod y cwmni theatr blant blaenllaw yng Nghymru a rhown gyfle i chi ehangu’ch gorwelion a gwneud gwahaniaeth gwirioneddol.

O ran corff, mae Theatr Iolo yn gwneud ei orau glas yn ddi-baid i ymorol bod ei broffil staffio’n ddrych o’r boblogaeth mae’n ei gwasanaethu. Yn gymorth yn yr ymdrechion hyn, byddem yn croesawu ceisiadau am swydd y Cadeirydd, yn annibynnol ar oed, rhyw, cefndir ethnig, cyfeiriadedd rhywiol, crefydd neu gred, ac anabledd. Bwriad yr wybodaeth atodedig yw rhoi rhagor o wybodaeth i chi a byddwn wrth fy modd pe gallech lenwi’r ffurflen mynegi diddordeb fer er mwyn i ni gael gwybod rhagor amdanoch fel person, a’r cyfraniad y gallech ei wneud i’r corff.

Nawr gewch chi wybod rhagor...

*Theatr Iolo yw cwmni theatr flaenllaw Cymru i blant, yn creu profiadau o raen sy’n symbylol, yn syfrdanu ac sy’n ystyrlon i blant ac i’w hoedolion.*

Mae Theatr Iolo ar flaen y gad ym maes theatr i blant ers dros ddeng mlynedd ar hugain, yn traddodi perfformiadau a gweithdai i fabanod, plant, y glasoed, rhieni, disgyblion ac athrawon drwy hyd a lled Cymru, gwledydd Prydain a gwledydd y byd.

Rydym yn creu ac yn cynhyrchu’r gwaith gorau i blant a phobl ifanc yn gymorth iddyn nhw gael pen llinyn ar y byd o’u cwmpas a’u lle ynddo. Rydym yn gweithio gyda’r artistiaid, yr awduron a’r creadigolion gorau, i danio creadigedd a’r dychymyg yn y Gymraeg ac yn Saesneg ill dwy.

Gwerthoedd Theatr Iolo yw:

* **Ffydd:** Pan ddewch i un o gynyrchiadau Theatr Iolo, gallwch fod yn ffyddiog y bydd eich profiad o’r radd flaenaf. Gallwch ddibynnu arnon ni i wneud i chi deimlo’n rhan ohonom, i gael eich ysbrydoli a’ch difyrru.
* **Uchelgeisiol:** Rydym am i chi deimlo her a gobeithio y gallwn eich helpu i chwilio achosion perthnasol rydych yn eu hwynebu ac yn dod i’r afael â nhw. Mae arnom eisiau helpu pobl ifainc i ymagor a dysgu amdanyn nhw’u hunain a’r byd lle maen nhw’n byw.
* **Cydweithredol:** Mae arnom eisiau cyrraedd cynifer o bobl ifanc ag y bo modd ac yn neilltuol y rheini na fu theatr fyw o fewn eu cyrraedd o’r blaen. Mae arnom eisiau creu gwaith sy’n berthnasol i bobl ifanc a gwnawn ein gorau glas i ddeall ac i ddarlunio natur amrywiol y straeon hynny.
* **Creadigol:** Mae arnom eisiau tanio creadigedd a’r dychymyg yn yr holl blant rydym yn eu cyrraedd ac yn gweithio gyda nhw, yn y Gymraeg ac yn Saesneg ill dwy. Mae arnom eisiau cynnig y cyfleoedd mwyaf creadigol, symbylol a syfrdanol sy’n herio disgwyliadau.
* **Dilys:** Ein nod yw cynrychioli plant o bob cefndir a phrofiad bywyd a mynd i’r afael â’r heriau sy’n dod i ran ein cynulleidfaoedd yn eu bywydau ar hyn o bryd. Mae’n nod gennym chwalu rhwystrau mynychu a gwneud ein gorau glas i gynnig cyfleoedd go iawn a chynhwysol.

Mae cyfle cyffrous ar gael i ymuno â’r Bwrdd Ymddiriedolwyr yn Theatr Iolo, yn Gadeirydd. Swydd wirfoddol yw hon ac mae rhagor o wybodaeth ynghylch dyletswyddau a chyfrifoldebau Cadeirydd/Ymddiriedolwr i’w chael yn y pecyn yma.

*……………………………………………………………………………..……………………………………………………………………………..……………………………………………………………………………………………………………………………..*

**Y Bwrdd Ymddiriedolwyr**

Mae’r bwrdd presennol yn cynnwys saith Ymddiriedolwr: y Cadeirydd: Mark Rhys Jones (Cyfreithiwr), Laura Drane (Cynhyrchydd Annibynnol yn y Celfyddydau ), Paul Scudamore (Pensaer Wedi Ymddeol), Sue Wardle (Ymgynghorydd Busnes), Angharad Thomas (arbenigwr Marchnata), Sara Lewis (arbenigwr Adnoddau Dynol) ac Evan Williams (Ymgynghorydd Busnes a Chyllid).

Mae ein Hymddiriedolwyr yn dod o amrywiaeth eang o gefndiroedd a chanddynt hylltod o fedrau a phrofiad sydd o fudd i reoli a datblygu’r busnes ymhellach. Mae’r Ymddiriedolwyr yn cyfarfod rhwng pedair a chwe gwaith y flwyddyn, hwyrach y bydd angen hefyd is-bwyllgorau llai i gynnig rhagor o gymorth, yn ôl y galw.

Mae Theatr Iolo yn gweithio o Dŷ’r Farchnad yng Nghanolfan Celfyddydau Chapter yn Nhreganna, Caerdydd. Cwmni preifat, nid er elw ydym, yn gyfyngedig gan warant ac yn elusen gofrestredig. Cyllidir y cwmni gan Gyngor Celfyddydau Cymru.

*……………………………………………………………………………..……………………………………………………………………………..……………………………………………………………………………………………………………………………..*

**YR YMDDIRIEDOLWYR A’U CYFRIFOLDEBAU**

|  |  |
| --- | --- |
| **Cyfarwyddo materion yr elusen** | ▷ Ymddiriedolwyr elusen yw’r bobl sy’n gwasanaethu ar gorff llywodraethu elusen. Gellir eu glaw’n ymddiriedolwyr, yn gyfarwyddwyr, yn aelodau bwrdd, yn llywodraethwyr neu’n aelodau pwyllgor. Mae’r egwyddorion a’r prif ddyletswyddau’r un fath ym mhob achos. |
| **Budd y cyhoedd** | ▷ Gan yr ymddiriedolwyr y mae’r cyfrifoldeb yn y pen draw – y mae’n rhaid iddynt ei dderbyn – am gyfarwyddo materion elusen, ymorol ei bod yn ddiddyled, yn cael ei rhedeg yn dda, ac yn cyflenwi’r canlyniadau elusennol er budd y cyhoedd y’i sefydlwyd er eu mwyn. |

**CYDYMFFURFIO – RHAID I YMDDIRIEDOLWYR:**

|  |  |
| --- | --- |
| **Gydymffurfio â chyfraith elusennau** | ▷ Ymorol bod yr elusen yn cydymffurfio â chyfraith elusennau ac â gofynion y Comisiwn Elusennau fel rheoleiddiwr; yn neilltuol, ymorol bod yr elusen yn paratoi adroddiadau ar beth a gyflawnodd a Datganiadau a Chyfrifon Blynyddol fel sy’n ofynnol yn ôl y gyfraith.  ▷ Ymorol nad yw’r elusen yn torri unrhyw un o’r gofynion na’r rheolau a ddatganir yn ei dogfen lywodraethu a’i bod yn cadw’n driw i’r diben a’r nodau elusennol a ddatganir yno. |
| **Cydymffurfio â deddfwriaeth** | ▷ Cydymffurfio â gofynion deddfwriaeth arall ac unrhyw reoleiddwyr (os oes rhai) sy’n llywodraethu gweithgareddau’r elusen. |
| **Gweithredu’n onest** | ▷ Gweithredu’n onest ac osgoi unrhyw wrthdrawiad buddiannau personol neu gamddefnyddio cyllid neu asedau’r elusen. |

**DYLETSWYDD DOETHINEB - RHAID I YMDDIRIEDOLWYR:**

|  |  |
| --- | --- |
| **Ddefnyddio cyllid ac asedau’r elusen yn rhesymol** | ▷ Ymorol bod yr elusen yn ddiddyled a’i bod yn dal i fod felly.  ▷ Defnyddio cyllid ac asedau’r elusen yn rhesymol, a dim ond er hyrwyddo nodau’r elusen.  ▷ Peidio ag ymgymryd â gweithgareddau a allai beryglu’n ddiangen na gwaddol, na chyllid, nag asedau nac enw da’r elusen.  ▷ Bod yn arbennig o ofalus wrth fuddsoddi cyllid yr elusen neu fenthyg cyllid i’r elusen ei ddefnyddio. |
| **Ymorol bod yr elusen yn ddiddyled ac yn effeithlon** | ▷ Ymddiriedolwyr elusen yw’r bobl sy’n gwasanaethu ar gorff llywodraethu elusen. Gellir eu glaw’n ymddiriedolwyr, yn gyfarwyddwyr, yn aelodau bwrdd, yn llywodraethwyr neu’n aelodau pwyllgor. Mae’r egwyddorion a’r prif ddyletswyddau’r un fath ym mhob achos.  ▷ Gan ymddiriedolwyr y mae’r cyfrifoldeb yn y pen draw – a rhaid iddynt ei dderbyn – am geisio cyngor proffesiynol allanol. |

*……………………………………………………………………………..……………………………………………………………………………..……………………………………………………………………………………………………………………………..*

|  |  |
| --- | --- |
| **Cydnabyddiaeth ariannol** | ▷ Mae’r swyddi i gyd yn wirfoddol ond mae treuliau ar gael. |
| **Manyleb y person** | ▷ Gweler yr atodiad Manyleb y Person ar gyfer Ymddiriedolwr/Cadeirydd. |
| **Ffurflen mynegi diddordeb** | ▷ Mae ffurflen mynegi diddordeb fer yn amgaeedig yn y pecyn a dylai’r ymgeiswyr ddefnyddio manyleb y person yn gymorth iddynt ddarparu’r wybodaeth berthnasol yn rhan o’r cais mynegi diddordeb . |
| **Dychwelyd y ffurflen** | ▷ Wedyn dylid dychwelyd y ffurflen at:  Michelle Perez, Prif Reolwr  Theatr Iolo, drwy law Chapter, Heol y Farchnad, Treganna, Caerdydd CF5 1QE  Ebost at hello@theatriolo.com |
| **Trafodaeth anffurfiol** | ▷ I gael trafodaeth anffurfiol am Theatr Iolo a rôl Ymddiriedolwr/Cadeirydd, cysylltwch â Michelle Perez ar 029 20 61 3782. |